
Мария Стоянова: Любопитството е най-важното в журналистическата професия 

София. Любопитството е най-важното в журналистическата професия. Това каза за Агенция „Фокус” Мария Стоянова, дългогодишен журналист и член на Съвета за електронни медии (СЕМ), по повод 170 години от създаването на българската журналистика. Мария Стоянова уточни кои според нея са показателите затова, че един журналист е добър в професията си: „Показател, че един журналист е добър в професията си е образованието и неговата обща култура. Това си личи веднага във въпросите, които той задава. Добрият журналист винаги се готви за срещата със своите събеседници. Не е необходимо предварително да си е написал въпросите. Смятам, че често пъти те се раждат в самия разговор. Събеседникът ги подсказва. Добрият журналист е наясно кой седи срещу него и за какво иска да разговаря с този човек, кои са отговорите, които очаква обществото. Той умее и да чува какво казва събеседника му. Освен това добрият журналист е и любопитен. Да може да разказваш истории е един талант, с който човек се ражда, но той може и да се развива. Разказването на истории е основна част от нашата професия”.
Мария Стоянова: Би било самодоволно да твърдим, че медиите в България са „четвърта власт” 
София. Би било самодоволно да твърдим, че медиите в България са „четвърта власт”. Това каза за Агенция “Фокус” Мария Стоянова, дългогодишен журналист и член на Съвета за електронни медии (СЕМ), по повод 170 години от създаването на българската журналистика. ”Българските медии са много далеч от това, да се превърнат в тази власт. За мен „четвърта власт” е властта на онези медии, които са абсолютно еманципирани от всякакви влияния, които са достатъчно съзнателни, затова което вършат, за отговорността, която носят. Представители на тази власт са медиите, които са изключително чувствителни на тема хигиена в отношението, както с обществото, така и с управляващите. Аз се надявам скоро българските медии, да стигнат това ниво на развитие и да не бъде толкова далеч във времето, за да имаме възможност, и ние да почерпим от него. Чувството е изключително силно, да наблюдаваш, да живееш, да изживяваш разделението на властите, включително и разделението на тази т.н. „четвърта власт”, и нейното самостоятелно развитие и съществуване. Много е важно журналистите да осъзнават властта, която имат и държат в ръцете си, било то химикал, микрофон или камера. Журналистите трябва да са наясно как да използват своята власт”, каза още Мария Стоянова.
